Communitas » Gebed
My gebed in November 2012
Written by Quintus Heine on November 15, 2012 . Posted in Gebede
As ek lees van die dood van 'n predikant aan die hand van sy kind; as ek dink aan die seerkry van my vriende deur 'n tragiese ongeluk; as ek hoor van die skade wat vriende ly, vanweë opstande en agitators – hoe hulle selfs vir hulle lewens vrees, dan sukkel ek vandag om u lied te hoor. Ek sukkel om u hoop raak te sien. Ek vra saam met Ps 13 – Hoe lank nog Here? Hoe lank moet hierdie land nog ly? Hoe lank moet mense wat arm is, sukkel om kos te kry? Hoe lank moet mense wat 'n reguit pad stap, ly onder die sondige toestand van die samelewing?
Tog, as ek so stil word en met U praat, maak u Heilige Gees my rustig. Dan kalmeer u Gees my deur U Woord! U Gees dring my om Ps 13 enduit te lees. Dankie, Here, dat U my oplig en weer laat vlieg met geloof, vertroue en lof. Ek hoor by U dat Ps 13 'n belydenis van vertroue is, ten spyte van dit wat ek sien en ervaar! Ek sien hoe U die skrywer in sy geloof laat groei van die begin van die Psalm tot die einde. Ek lees sy slotwoorde: " Ek hou vas aan u troue liefde, oor die uitkoms wat U gee, juig my hart" (Ps 13:6) en dit word ook my belydenis. Met stilte in my hart kan ek opstaan – met lof in my hart kan ek juig – met vreugde in my gemoed kan ek U vertrou! U gee uitkoms – U gee vrede – Ek sien weer uit!!! Dankie Here – al het ek gesukkel om my gebed met lof te begin, dat ek dit tog met lofprysing en dankbaarheid kan eindig!!
Is kerklik gemeentelike bediening uitgedien?
Written by Quintus Heine on May 9, 2012 . Posted in Gebed
Die vinnigste groeiende religieuse groep in die Verenigde State van Amerika is  die kategorie wat verklaar dat hulle geen denominasionele verbinding meer het nie. Is effektiewe kerklike bediening nog moontlik?
Ek lees in die Time-Magazine van 12 Maart 2012 dat die Amerikaanse gelowiges wat geen kerklike (denominasionele) verbintenis meer het nie, vanaf 1990 tot nou, verdubbel het. Hulle maak reeds 16% van die Amerikaanse Christelike bevolking uit.( "The rise of the None's" deur Amy Sullivan)
Die vinnigste groeiende religieuse groep in die Verenigde State van Amerika is die kategorie wat verklaar dat hulle geen denominasionele verbinding meer het nie. Hulle word in Amerika die sg. "None's" genoem. Dit is egter belangrik om raak te sien dat hierdie groep "None's" nie hulle geloof nie, maar slegs georganiseerde godsdiensbeoefening verwerp het. Slegs 4% van die Amerikaanse bevolking identifiseer hulself as agnosties of ateïsties. Volgens die boek van Diana Butler, "Christianity After Religion" is die afgelope tien jaar 'n baie uitdagende tyd vir georganiseerde kerke. Die Rooms Katolieke word gekonfronteer met berigte van seksuele misbruik. Daar is net soveel voorbeelde van negatiewe ingesteldheid by feitlik alle georganiseerde denominasies. Selfs die individuele Megakerke wat geweldige bemarkingsveldtogte geloods het en ten koste van tradisionele kerke gegroei het, het begin sukkel en hul lidmate verloor belangstelling.
Tog is daar steeds by mense 'n behoefte om spirituele belewing, asook die van gelowige koinonia. In 2009 het 'n opname van "Pew Forum on Religion&Public life" vir respondente gevra of hulle enigsins in God glo, of hulle nog gereeld bid en of hulle aan 'n spesifieke denominasie behoort. Daar is bevind dat 40% van die mense wat nie meer aan 'n kerk behoort nie (kerkloos) steeds baie religieus is. Baie van hulle verklaar ook dat hulle soekend is na 'n religieuse tuiste. Mense verwerp nie vir Jesus nie, hulle verwerp dogmatiese organisering daarvan. Daarom ontstaan daar baie onafhanklike geloofsgemeenskappe.
In Amerika is daar deur die eeue baie kreatiewe geestelike leiers wat 'n groot verskil gemaak het aan die kerklike landskap. Deesdae is die nuwe Amerikaanse geestelike leiers, die organiseerders van die "Emerging church movement". Hulle is jong dinamiese mense wat kleiner geloofsgemeenskappe skep. Die oplossing wat die skrywer van die artikel vir tradisionele kerke gee is om hierdie nuwe manier van kerkwees te omarm en nie te beveg nie. Die Presbiteriaanse Kerk in Amerika het daarom begin om weer evangeliste te orden (mense wat nie die volle predikantsopleiding het nie). Die gebruik van leke- predikers het weer opgevlam, sodat kleiner geloofsgemeenskappe gevorm kan word.
Met die lees van die artikel het ek so aan ons eie situasie gedink. Ek het besef dat tradisionele kerke nie net in Suid-Afrika onder skoot is nie. Dit is 'n wêreldwye tendens. Die aanval wat op die tradisionele kerk in SA gemaak word vanweë hul politieke geskiedenis, hul gebruike en moontlik ook hul duidelik geformuleerde sekerhede, is nie uniek van die res van die wêreld nie. Ons moet dus nie in afsondering na die transformasie van ons geloofsgemeenskappe probeer kyk nie. Ons sal ook meer as bloot moet kennis neem van die "ermerging chuch beweging" se werkswyse. Ons sal moet kennis neem van gelowiges se behoefte om Jesus op 'n ander manier te aanbid. Ons sal na ons jong opkomende kerkleiers moet luister en hulle 'n kans gee om ons te lei!
Met die lees van die artikel het ek baie hoop gekry. Die feit dat mense nie vir Jesus verwerp nie, gee my moed. Dit gee my ook moed om te besef dat al groei hierdie tendens, die oorwegende meerderheid Christene steeds na die georganiseerde kerke gaan. Dit plaas 'n ongelooflike verantwoordelikheid aan die deur van die kerk om te bly transformeer. Die kerk het dus nog tyd om te transformeer. Die vraag is : doen ons dit effektief genoeg?
Written by Quintus Heine on December 4, 2011 . Posted in Gebed en Spiritualiteit
Soms as ek sukkel om te bid, wonder ek of daar dalk iemand anders is wat ook vandag vir my bid. Ons verseker so maklik vir ander dat ons vir mekaar bid. Dan wonder ek of almal wat so in die verbygaan vir my 'n belofte om gebed gee, dit regtig doen. Het dit nie maar 'n spreekwyse geword om mense te troos nie. Bid ons regtig vir mekaar?
Op 'n gereelde basis kom die boodskap van Heb. 7-9 by my op. In die gedeelte word verduidelik oor Christus en die Levitiese priesterskap. Vs. 26 en 27 " Vir ons was so hoëpriester nodig, een wat heilig is, skuldeloos en sonder smet is, verwyder uit die midde van die sondaars, en verhoog bo die hemele, een wat nie, soos die hoëpriesters elke dag offers hoef te bring, eers vir sy eie sondes en dan vir die volk nie. Hy het immers eens en vir altyd 'n offer vir die sondes gebring toe Hy Homself geoffer het."
Die funksie van die hoëpriester is om vir die volk by God in te tree. In Heb. kom bevestig God dat Jesus my hoëpriester is wat reeds met sy offer aan die kruis vir my permanent 'n pad oopgemaak het na God. Jesus is my Hoëpriester wat elke dag vir my intree by God. Dit beteken: Terwyl ek in my daaglikse lewe besig is met verskillende dinge, weet ek dat Jesus besig is om vir my te bid. As ek deur die donker nag slaap is Jesus besig om vir my in te tree by God. Die Seun van God tree voordurend vir elke gelowige in by God. Daar word dus op hierdie oomblik vir my gebid! Jesus is besig om vir my te bid en Hy hou nooit op nie. Die wete maak my gebedslewe nie net meer aktief nie , maar maak my nog meer bewus van God se teenwoordigheid in my lewe. Soos ek nou hier sit en skrywe kom ek agter dat die wete dat Jesus nou vir my bid – 'n glimlag op my mondhoeke plaas.
Dankie Here dat ek in my oorvol lewe kan weet dat U vir my bid. Dat daar iemand is wat heeltyd vir my bid ! Here help my om ook met vasberadenheid gereeld vir almal rondom my te bid.
'n Spiritualiteit van Tevredenheid
Written by Quintus Heine on May 18, 2011 . Posted in Spiritualiteit en lewenstyl
Die wêreld met al sy ekonomiese krisisse is die gevolg van 'n lewensingesteldheid van onvergenoegdheid. Dit is geen geheim dat die wêreldwye krisis te wyte is aan die gierigheid van die mens nie. Tog het die krisis baie mense weer genoop om na te dink oor hulle ingesteldheid teenoor geld, besittings en wie hulle voor die Here is. Dit het my weer laat dink oor die woord -tevredenheid. Tevredenheid is 'n leefwyse en spirituele ingesteldheid oor hoe die mens voor die Here leef!
In Psalm 131 getuig Dawid dat hy die punt bereik het van tevredenheid. Hy vertel dat hy geleer het om nie meer homself te verhef en besorg te wees oor groot dinge nie. Hy het kalmte gevind. Hy het die tevredenheid van 'n baba bereik. Dit is ironies dat dit juis in Ps. 31 is waar hy getuig dat sy "tye" in die hand van die Here is.
Om 'n lewenshouding van tevredenheid te hê, is die grootste getuienis dat jy aan die Here behoort! Dit is die geloofwaardigste bewys dat jy in die krag en heerskappy van God oor jou lewe glo! Tevredenheid is die praktiese bewys dat jy glo dat God in beheer van jou lewe is. Dat Hy oor alles regeer. Dit is 'n belydenis dat jy glo dat God die wysheid het om te weet wat die beste vir jou is ! Dis die grootste bewys dat ek en jy Jesus vertrou! 'n Ontevrede ingesteldheid ontwikkel waar jy dink jy in beheer van jou lewe en besittings is en jy alleen daarmee te vertrou word.
Jou reaksie van hoeveel jy betaal word, jou reaksie oor jou huis en inhoud. Selfs jou reaksie oor teleurstellings – dit alles vertoon jou ingesteldheid teenoor God. Tevredenheid plaas as't ware die seel op jou geloof! Tevredenheid is die bewys dat jy in die heerskappy van God glo. Dit is die bewys dat jy die krag van die genade van God glo en jou geloof uitleef! In Fil. 4:18 verklaar Paulus "Nou het ek alles ontvang en het ek meer as genoeg!"
Ek dink ons moet gereeld vir onsself afvra of ons die genade van Christelike genoegsaamheid uitleef! Dit is 'n goeie gewoonte(dissipline) om gereeld selfondersoek te doen of jy vrede en tevredenheid vir jou siel het? Soms leef ons onvergenoegd en word deur 'n onrustigheid gejaag om meer tyd, geld, besittings en plesier te wil bekom. Dit is ook hierdie lewenshouding wat mense toestemming gee om alewig krities te wees en oor alles te kla.
Jy sien, tevredenheid kan nie net 'n paar leë woorde wees nie. Dit is 'n lewenstyl, 'n innerlike vergenoegdheid! Jou geloofsbelydenis dat God in beheer van jou lewe is en 'n lewe van tevredenheid is dieselfde ding! Dit is 'n vertroue in die almag en beheer van God. Dit is om die belydenis van Ps. 23:1 te leef! "Die Here is my herder. Ek kom niks kort nie"
Ons moet egter onderskei wat Geestelike vergenoegdheid nie is nie:
Tevredenheid beteken nie selfvoldaanheid nie (asof jy gearriveer het nie), nie sonder ambisie nie, nie arrogansie nie, maar 'n hartsgesindheid van vergenoegdheid. Dit beteken ook nie dat ons ophou om hard te werk nie. Diens aan God behoort ons enigste motivering te wees vir harde werk! Indien jy strewe om meer geld te maak moet dit ook onder andere daarom gaan om vir God se werk 'n groter tiende te kan gee! Dit behoort vir die gelowige oor God te gaan! Dit is God met jou lewe tevrede moet wees! Tevredenheid is nie tevrede met die wêreld nie maar tevrede in die wêreld!
Ontevredenheid doen 2 dinge aan 'n mens:
Aan die een kant maak dit jou blind vir al die geskenke/gawes wat God jou gegee het – jou familie, jou huweliksmaat, jou lewe, jou gawes. Ontevredenheid laat jou nie jou eie gawes raaksien nie! Jy sien net die onvoltooide en onvergenoegdheid in almal. Ontevredenheid maak van jou 'n ondankbare mens, 'n selfsugtige mens, wat dink sy sukses is sy eie en nie 'n gawe van God nie!
Die tweede ding wat ontevredenheid doen: dit sorg dat jy nie groei nie. Niemand groei deur te verwyt of te kla nie. Jy begin geestelik groei en ontwikkel die oomblik as jy dinge begin aanvaar: Die oomblik wat jy jou huweliksmaat aanvaar, die oomblik dat jy jou omstandighede aanvaar. Daardie oomblik groei jou liefde.
Tevredenheid is 'n vergenoegdheid oor God se teenwoordigheid in jou lewe vandag en nie eers in die toekoms nie. My gebed is dat julle sal weet dat God jou liefhet soos jy is !
Written by Quintus Heine on December 30, 2010 . Posted in Spiritualiteit en lewenstyl
Met die wind wat hierdie Desember onophoudelik stormsterkte in Pringlebaai waai en die baie reen in die binneland, is ek oorbewus van die ongelooflike oorweldigende natuurelemente! Indien iets opmerklik oorbeklemtoon word, neem mens bewustelik daarvan kennis. Ek dink dis met die res van die lewe ook die geval. Sodra iets oorbeklemtoon word, raak jy meer daarvan bewus. Die liefde is nie anders nie. Hoe meer ons mekaar se liefde ervaar en sien, hoe meer sal dit die ingesteldheid oor liefde by mekaar inskerp. Hoe meer ons van God se liefde bewus word, hoe meer groei ons toegeneendheid daarna. Dalk moet ons die nuwejaar, liefde in oormaat uitleef dat Jesus al hoe meer in ons lewens sigbaar kan word!
Bernard von Clairvaux (1090-1153) het in sy bekende werk "On the Love of God" vier grade van liefde beklemtoon:
1. Liefde vir jouself ter wille van jouself: Hierdie is die natuurlike selfliefde. Die menslike natuur is swak en is van nature geneig om slegs homself lief te he.
2. Liefde vir God tot voordeel van jouself: God wat alles gemaak, het Homself so gemaak dat ons Hom wil liefhe. Hy beskerm ons en maak ons gelukkig. Sodra die mens in nood is draai hy na God en vra om hulp. Die mens wil dus God liefhe tot voordeel van homself.
3. Liefde vir God ter wille van God: In hierdie 3de graad van liefde kom die mens tot die besef dat hy God liefhet ter wille van God. Dit is ook nie die mens wat self tot hierdie oortuiging kom nie, maar God se ongelooflike liefde wat hom daarna dwing. God oorlaai ons so met genade, vreugde en liefde dat ons oormatig daarvan bewus word. God se liefde is so oorweldigend dat die mens op die einde nie anders kan om God se liefde raak te sien nie. Gelowiges raak bewus van God se liefde en begin hulle lewens aan God wy en vir Hom leef!
4. Liefde vir jouself ter wille van God: Hierdie ongelooflike geseende fase van liefde is waar gelowiges tot die besef kom dat hulle hulself moet liefhe omdat God hulle gemaak het vir Homself. Hierdie toppunt van liefde ervaar jy nie gereeld nie, omdat ons telkens terugval na die ou natuur. Hoe meer jy egter in gebed verkeer en in God se teenwoordigheid leef , hoe meer gaan jy jouself begin liefkry ter wille van God. Jy gaan besef dat jou gawes, talente en roeping daar is om God te dien en Hom te behaag! Sodra jy die soetheid van God se genade deur gebed gesmaak het , sal jy net vir God wil leef en jou volle potensiaal vir Hom wil bereik! Met hierdie graad van liefde is jou eie voordeel nie eers in jou gedagte, as jy met jou gawes hoogtes bereik nie – alles gaan slegs oor God!
My gebed is dat ons elkeen in die komende jaar gereeld hierdie 4de graad van liefde sal bereik en ons volle potensiaal vir God sal gee omdat ons vir Hom so lief is!